Melodi Grand Prix 2023

Melodi Grand Prix 2023 blir den 61. utgaven av Melodi Grand Prix, Norges nasjonale uttak til Eurovision Song Contest. Vinneren får representere Norge i Eurovision Song Contest 2023 i Liverpool i Storbritannia.

Konkurransen arrangeres av NRK og består av tre delfinaler i Oslo i januar 2023 og en finale i Trondheim lørdag 4. februar 2023. Til sammen deltar 21 sanger, fordelt på syv sanger i hver delfinale. Fra hver delfinale stemmer seerne frem tre bidrag til finalen. I finalen deltar ni bidrag, og vinneren kåres av seerne og en internasjonal fagjury. 

Delfinalene holdes i Screen Studios Nydalen lørdag 14., 21. og 28. januar, mens finalen sendes direkte fra Trondheim Spektrum. Programledere for sendingene er radioprofil Arian Engebø og musiker og låtskriver Stian «Staysman» Thorbjørnsen.

Bakgrunn 
En måned etter Eurovision Song Contest 2022 åpnet NRK for innsending av bidrag til den norske konkurransen i 2023. Fristen for å sende inn bidrag var 18. september 2022.

Konkurransen var åpen for alle låtskrivere, men hver låtskriver kunne maksimalt sende inn tre låter. De innsendte bidragene burde også ha minst én norsk bidragsyter for å «prioritere og fremme norsk musikkliv». I tillegg til den åpne konkurransen vil konkurranseredaksjonen også se etter potensielle bidrag gjennom målrettede søk og direkte dialog med den norske musikkbransjen. Det ble også avholdt egne låtskriversamlinger der målet var å produsere låter til konkurransen.

NRKs jury valgte ut deltakerlåtene i løpet av november 2022. Til sammen deltar 21 låter, fordelt på tre delfinaler. Deltakerne blir offentliggjort under en pressekonferanse i Oslo onsdag 4. januar, og låtene til hver delfinale slippes mandagen i den respektive delfinale-uken.

Sendingene 
Melodi Grand Prix 2023 består av tre delfinaler som sendes henholdsvis lørdag 14., 21. og 28. januar 2023 direkte fra Screen Studios i Nydalen i Oslo. Fra hver delfinale stemmer seerne frem tre låter, slik at det blir ni finalister i finalen. Finalen finner sted i Trondheim Spektrum lørdag 4. februar 2023, den samme arenaen som huset finalen i 2020. 

Dette blir andre gang Trondheim blir vertsby for en finale, og det blir fjerde gang i Melodi Grand Prix-historien at finalen arrangeres utenfor Oslo-området. NRK er arrangør for konkurransen, og de fire sendingene overføres direkte på NRK1 og NRK TV. Finalen sendes også på NRK P1.

Programledere 
De fire sendingene skal ledes av radioprofil Arian Engebø og musiker og låtskriver Stian «Staysman» Thorbjørnsen. Begge debuterer som programledere for Melodi Grand Prix, men Thorbjørnsen har deltatt som artist to ganger: i 2015 som del av duoen Staysman & Lazz med låten «En godt stekt pizza», og i 2021 som del av gruppen Landeveiens helter med låten «Alt det der».

Konsept 
Konkurransen vil som årene i forveien bestå av flere delfinaler i forkant av finalen. I 2023 blir imidlertid arrangementet strammet inn og gjort mer kompakt. Siste sjanse-runden fjernes, og antall delfinaler reduseres til tre. Samtidig blir det ingen forhåndskvalifiserte finalister, og duellordningen i delfinalen fjernes. Seerne stemmer frem tre bidrag fra hver delfinale, slik at det blir ni bidrag i finalen. I finalen skal resultatet avgjøres av seerne sammen med flere internasjonale jurygrupper. Juryene består av bransjefolk fra et utvalg land og teller 50 prosent. Publikumsstemmene teller de resterende 50 prosentene.

Se også 

 Melodi Grand Prix
 Eurovision Song Contest 2023

Referanser 

Melodi Grand Prix
Musikk i 2023